इंदौर. नगर निगम ने टॉवरों के खिलाफ अभियान चलाने के साथ ही अवैध होर्डिंग पर भी कार्रवाई शुरू कर दी है। बुधवार को ऐसे ही आठ बड़े होर्डिंग हटाए गए, जिनमें कोई 800 वर्गफीट का था तो कोई ढाई हजार वर्गफीट का।
खास बात यह है कि टीम जब महू नाका पहुंची तो मालिक ने तीन होर्डिंग खुद के बताए। इनमें दो अवैध मान लिए। हालांकि निगम अमले ने जब जांच की तो पता चला तीसरे होर्डिंग की भी अनुमति 800 वर्गफीट की है, लेकिन वह निकला 1600 वर्गफीट का, इसलिए निगम ने तीसरे होर्डिंग को भी हटा दिया।
महापौर मालिनी गौड़, राजस्व समिति प्रभारी सूरज कैरो और निगमायुक्त मनीषसिंह ने दो दिन पहले ही तय किया कि शहर में अवैध होर्डिंग के खिलाफ अभियान चलाया जाना चाहिए। इसी के बाद बुधवार को उपायुक्त लता अग्रवाल के साथ टीम महू नाका पहुंची।
यहां पहले लोगों ने विरोध किया कि होर्डिंग निगम ने अनुमति के बाद लगाने दिए, उन्हें भी तोड़ा जा रहा है। इसी में एक विज्ञापन एजेंसी का भी था। हालांकि असलियत होर्डिंग की नपती के बाद सामने आई।
अग्रवाल ने बताया लगभग 800 से 2400 स्क्वेयर फीट साइज के विशालकाय आठ होर्डिंग काटकर गिराए गए। इसमें गैस कटर का भी उपयोग किया गया। इसी के साथ भारी मात्रा में लोहे के एंगल व खंभे निगम ने जब्त कर लिए। निगमायुक्त मनीषसिंह ने स्पष्ट किया कि अभी भी शहर में अवैध होर्डिंग बड़ी मात्रा में हैं, जिन्हें हटाने की कार्रवाई लगातार की जाएगी।
अवैध टॉवरों की और भी शिकायतें पहुंचीं निगम
इधर, अवैध टॉवर के मामले में महापौर गौड़ और निगमायुक्त के पास अलग-अलग स्थानों से 10 से ज्यादा शिकायतें आईं। कुछ जगह वैध टॉवरों को लेकर भी रहवासियों की आपत्ति थी। मेयर ने माना कि जनता कई जगह परेशान है, इसीलिए जल्द ही इन कंपनियों के प्रतिनिधियों के साथ हमारी चर्चा होना है। इसके बाद ही आगे किसी तरह की कार्रवाई होगी। साथ ही तय किया जाएगा कि आगे से खुदाई से लेकर अन्य मामलों में पूरे नियम-कायदों का पालन हो।
इधर, एयरटेल के वरिष्ठ अफसरों ने फूटी नर्मदा लाइन के मामले में जांच बैठा दी है। अगले दो से तीन दिन में कंपनी अपने जिम्मेदार अफसर की लापरवाही तय करेगी। इसके बाद आगे कार्रवाई होगी। गौरतलब है निगमायुक्त ने कंपनी के सामने शर्त रखी है कि वह अपने स्तर पर कार्रवाई कर निगम को सूचित करे, अन्यथा निगम संबंधित जिम्मेदार पर कार्रवाई करेगा।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva